नई दिल्ली : मध्य प्रदेश विधानसभा चुनावों में इस बार कांग्रेस और भारतीय जनता पार्टी (भाजपा) के बीच कड़ी टक्कर होती दिख रही है। भाजपा यहां 2003 से लगातार सत्ता में बनी हुई है। दस वर्षों के कांग्रेस के शासन के बाद एमपी की सत्ता में भाजपा का लगातार यह तीसरा कार्यकाल है। मुख्यमंत्री शिवराज सिंह चौहान जो राज्य की राजनीति में मामा के नाम मशहूर हैं, उनकी कोशिश चौथी बार भगवा पार्टी को सत्ता में वापसी कराना है लेकिन इस बार कांग्रेस की एकजुटता और सत्ता विरोधी लहर उनकी जीत के अभियान पर ग्रहण लगा सकती है। कुल मिलाकर यहां भाजपा और कांग्रेस के बीच मुकाबला काफी रोचक और चुनौतीपूर्ण है। मुख्यमंत्री पद के लिए शिवराज आज भी लोगों की पहली पसंद हैं लेकिन जमीनी स्तर पर पार्टी विधायकों के प्रति लोगों का आक्रोश देखने को मिल रहा है। शिवराज सिंह को इससे निपटना बड़ी चुनौतियों में से एक है।